Wara 17-il sena, beda l-proċess biex tiġi modernizzata il-flotta tal-vetturi tat-tifi tan-nar tad-Dipartiment tal-Protezzjoni Ċivili. L-ewwel tliet vetturi ġodda waslu fil-jiem illi għaddew, filwaqt li għas-sena d-dieħla se jinxtraw 11-il fire engine oħra. Imdorrijin narawhom b’kulur aħmar. Iżda fi ftit tal-jiem oħra, f’każ ta’ emerġenza, se nkunu qed naraw fit-toroq għaddejjin vetturi tat-tifi tan-nar kulur oranġjo. Dawn il-vetturi – tlieta b’kollox inxtraw mid-Dipartiment tal-Protezzjoni Ċivili, biex f’medda ta’ tliet snin tinbidel il-flotta kollha tal-vetturi tat-tifi tan-nar li serviet il-pajjiż għal dawn l-aħħar 17-il sena. It-tlett vetturi tat-tifi tan-nar waslu Malta f’nofs Ġunju u ingħataw lid-Dipartiment tal-Protezzjoni Ċivili mil-Lancashire Fire and Rescue Service tar-Renju Unit. Il-vetturi bħalissa qed jiġu mgħammar biex ikunu jistgħu jintużaw. tvm.com.mt huwa infurmat li dawn il-vetturi tat-tifi tan-nar inġiebu b’intervent tal-Ministru tal-Intern u Sigurtà Nazzjonali, Manuel Mallia wara rapport u li fih ingħad li l-flotta kollha kellha bżonn tinbidel. F’kumment lil tvm.com.mt , il-Ministru Mallia qal li dan huwa investiment meħtieġ għall-ħarsien tas-sigurta’ taċ-ċittadini u tal-propjetà.